
A POKET mélyén – A POKET zsebkönyvek köré szerveződő közösségek vizsgálata

Az olvasás, mint szabadidős forma népszerűsége egyre hanyatlik. A jelen magyar felnőtt társadalomnak csupán 13%-a olvas rendszeresen. (Bernát – Hudácskó 2020) A folyamat visszaszorítása érdekében, a könyvtárak feladatán túl, egyre több civil kezdeményezés is kezd kibontakozni.
Kutatásom célja a 2018-ban induló POKET Nonprofit Kft. közösségszervező erejének és a létrejövő poketközösségeknek a megismerése. A téma újszerűsége révén csupán egy a közösségeket célzó kutatás készült az eddigiekben, amely a valódi közösségi funkciók feltárására fókuszált. (Kercsó 2022) Ezen eredmények pedig jó alapként szolgáltak dolgozatomhoz, melyben főképp a létrejövő csoportok alapelemeit, összetartó erejüket, a közösségről való vélekedésüket vizsgáltam.
Az elméleti hátteret a poketközösséggel kapcsolatos fogalmakat, a különböző közösségtípusok felől közelítve igyekeztem felállítani, az olvasásnépszerűsítést, mint jelenséget definiálni és néhány hazai kezdeményezést, valamint a téma kapcsán felmerülő kutatásokat ismertetni. Empirikus kutatásom során pedig hipotéziseimet a poketközösség körében végzett kérdőíves felmérés alapján vizsgáltam. Melyeket négy csoportra bontottam, a tagok demográfiai adatai, a POKET hatásai, valamint a közösségről való vélekedésük és a közösséget meghatározó erősségek és fejlesztendő tényezők szerint. Az eredményeket SWOT analízis formájában összegeztem. Ami jó alapul szolgálhat a későbbiekben a közösséget fejlesztő folyamatokban is.
Dolgozatommal a POKET egyre meghatározóbb szerepére, mind az olvasásnépszerűsítés, mind a közösségszervezés területén kiemelkedő tevékenységére igyekeztem rávilágítani. Erről kutatási eredményeim alapján a poketközösség tagjai is megerősítettek. Hiszen az olvasás fontossága mélyen meghatározza ezt az „egymásra figyelő közösséget”, melynek tagjai készek nyitni egymás és közösségük jobbá tétele iránt.



